NBA:n varaustilaisuus alkoi Brooklynissa New Yorkissa kello 02 Suomen aikaa.

Suomalaisen urheilumaailman suurimpiin nimiin kuuluva Lauri Markkanen kirjoitti komeaa koripallohistoriaa varhain perjantaiaamuna New Yorkissa järjestetyssä NBA:n varaustilaisuudessa. Markkasesta tuli kaikkien aikojen pienimmällä varausnumerolla NBA:han varattu suomalainen.

20-vuotias jyväskyläläinen varattiin ensimmäisen kierroksen seitsemäntenä pelaajana. Markkasta povattiin ennakkolistoilla nimenomaan sijalle seitsemän.

Hetki ennen seitsemättä vuoroa ilmoitettiin Minnesota Timberwolvesin ja Chicago Bullsin tehneen vaihtokaupat, jonka myötä Minnesotan seitsemäs varaus siirtyy Bullsin riveihin. Vaihtokaupassa muun muassa Bulls-tähti Jimmy Butler siirtyy Minnesota Timberwolvesiin, ja Timberwolvesista Bullsiin siirtyy Markkasen lisäksi Kris Dunn ja Zach LaVine. . Sopimuksesta uutisoi ESPN.

Aiempaa suomalaisennätystä piti hallussaan Petteri Koponen. Nykyisin FC Barcelonassa pelaava Koponen, 29, varattiin kesän 2007 varaustilaisuudessa ykköskierroksen viimeisellä vuorolla. Koponen ei ole pelannut yhtään ottelua NBA:ssa.

Philadelphia 76ers varasi varaustilaisuuden ensimmäisenä pelaajana odotetusti Washingtonin yliopiston 19-vuotiaan pelintekijän Markelle Fultzin.

Ensimmäinen tähtipelaaja?

Markkasesta povataan ensimmäistä suomalaista tähtipelaajaa NBA:han. Markkasen mentoreihin kuuluva Hanno Möttölä sekä Erik Murphy ovat toistaiseksi ainoat aiemmat NBA:ssa pelanneet suomalaiset. Suomi-koriksen pioneereihin kuuluva Möttölä pelasi Atlanta Hawksissa 115 ottelua vuosina 2000-2002. Murphy pelasi Chicago Bullsin paidassa 24 ottelua.

Isoksi pelaajaksi (213 cm) poikkeuksellisen hyvin kaukaa heittävä Markkanen säväytti NCAA:ssa päättyneellä kaudella. Suomalainen oli Arizonan yliopiston johtava pelaaja 15,6 pisteen ja 7,2 levypallon keskiarvoilla.

Markkasesta tuli kaikkien aikojen seitsemäs NBA:han varattu suomalainen.

Muut pelaajat ovat Kari Liimo (1969, 8. kierros, 97. varaus), Kalevi Sarkalahti (1973, 13. kierros, 186. varaus), Timo Saarelainen (1985, 5. kierros, 115. varaus), Hanno Möttölä (2000, 2. kierros, 40. varaus), Petteri Koponen (2007, 1. kierros, 30. varaus) ja Erik Murphy (2013, 2. kierros, 49. varaus).

Juttua korjattu: varmistettu, että Lauri Markkanen siirtyy Chicago Bullsiin Minnesota Timberwolvesin kanssa tehdyn kaupan myötä. Korjattu vaihtokaupan yksityiskohtia. Korjattu tieto, että Möttölän lisäksi myös Erik Murphy on pelannut NBA:ssa.